Ek het ná jare lange samewerking met die Num gewoond geraak aan sy eertydse oorheersing en magsvertoon wanneer lede met dreunsang die onderhandelingskamer binnegekom of verlaat het. Ek het selfs af en toe my duim in die lug gehou as die “comrades” by Solidariteit se afvaardiging verbygedans het om darem aan te dui dat ons kennis neem van die kragtoertjie! Nou is die Num ŉ skadu van die vakbond wat hy was; dit raak die ANC direk, omrede die Num se vakbondstrukture tot onlangs nog ook as die ANC-strukture gefunksioneer het.
Hoewel ek nie die Num se inploffing sien kom het nie, kan ek egter die ANC se inploffing sien kom weens die direkte parallelle wat tussen die ANC en die Num getrek kan word. Gepaardgaande is pres. Jacob Zuma op sy eie besig om die party se inploffing te versnel deur sy eie belange bo dié van die ANC en Suid-Afrika te stel.
Die inploffing van die Num het bewys dat die ANC ook gaan inplof, maar dit is nie werklik goeie nuus nie, indien die radikale Amcu en die EFF die gapings gaan vul.
Ek is egter bevrees dat eiebelang gaan seëvier en dit is so ironies dat, indien hierdie inploffings ŉ film was, die gehoor die slottoneel sou kon voorspel; die akteurs gee egter nie om wat teen die einde gebeur nie, solank hulle net ŉ soortgelyke rol in die opvolgfilm kan kry.